Nzara Yopfunya Chisero Mumaguta
Nyanzvi munyaya dzehupfumi dzinoti Operation Dzikisai Mitengo ndiyo yowedzera nzara.
Dambudziko rekushaya zvekudya munyika zvikuru mumaguta, rinonzi rave kusvika pakaipa zvekuti vamwe vanhu vanogona kutanga kurasikirwa nehupenyu. Makambani akawanda munyika anogaya hupfu, kugadzira mafuta ekubikisa, chingwa nezvimwe zvinodiwa nevanhu anonzi asvika pakuregedza kugadzira zvinhu izvi, achiti nyaya yemitengo itange yagadziriswa. Asi hurumende inoti haisi kuzodzokera shure panyaya ye"Operation Dzikisai Mitengo". Maguta akaita seHarare, Bulawayo, Mutare, Masvingo neGweru nemamwe madiki, ave nemasvondo mana asati awana hupfu. Sangano rinopa chikafu pasi rose, World Food Program, kana kuti WFP, inoti ikasawana rubatsiro nechimbi chimbi, chikafu chainacho chinenge chapera mwedzi unouya. UNICEF yatiwo zvinhu hazvina kumira zvakanaka kuvana vadiki munyaya dzechikafu. Zvekudya zvishoma zvasara munyika, zvinogona kusazowanikwa zvachose, sezvo makambani anogadzira maplastics ekuisa zvinhu akaita seMega Pack, audza hurumende kuti ari kutenga mari yekunze pamukoto, nekudaro vave kumanikidzwa kuvhara makambani kana hurumende isina kukwidza mitengo. Makambani aya atizve hurumende yakasununguka kutora makambani acho, kana ichida, yozvionerawo pamhuno sefodya. Makambani aitenga mafuta ekunze, ambomirawo kuita basa, izvo zviri kupa kuti zvinhu zvishoma zvinenge zvawanikwa, zvitadze kuenda kuzvitoro. Nyanzvi munyaya dzezvehupfumi, uye vachishanda neLabour and Economic Development Research Institute , VaProsper Chitambara, vaudza mutori wenhau Blessing Zulu kuti kushaikwa kwchikafu mazvokuda mavanga enyora sezvo hurumende iri kuzviparira nekukanganisa mabasa emabhizimisi. Dzimwe Nhau Kubva kuStudio 7...